– Ձեր հարցին պատասխանեմ գալով վերջից: ՀՀԿ որոշ պատգամավորներ ԶԼՄ-երի հետ մի քանի հարցազրույցներում հայտնել են ճնշումների մասին, բնականաբար ես որեւէ բան չեմ կարող ասել, քանի դեռ կոնկրետ փաստեր չունեմ, սակայն եթե այդպիսիք այդուհանդերձ կան՝ դրանով պետք է զբաղվեն իրավապահ մարմինները, քանի որ դա ակնհայտ հակասում է Սահամանդրությամբ ամրագրված օրենսդիր մարմնի ներկայացուցչի գործունեությանը, որը կաշկանդված չէ հրամայական մանդատով եւ գործում է իր խղճի եւ համոզմունքի թելադրանքով: Որպես քաղաքական գործընթացները վերլուծող եւ կանխատեսումներ անող մարդ, կարող եմ ասել, որ եթե եղել են ճնշումներ, ապա դա քաղաքական հարթության եւ երկրում տեղի ունեցող զարգացումների համատեքստում մի պահ կարող է տրամաբանական թվալ, սակայն բացառապես օրենքի եւ իրավական դաշտում՝ դա ապօրինություն է, այն հավասարազոր է հանցագործության, իսկ գլոբալ տեսանկյունից պարզ է դառնում, որ համազգային մոբիլիզացիա իրականացրած քաղաքական գործիչները հակասում են իրենց իսկ հռչակած սկզբունքներին ու մեթոդներին: Ինչ վերաբերում է ձեր մյուս հարցին, ինչու գրեթե երկու տասնյակ պատգամավորներ ստորագրեցին այդ հայտարարության տակ, այստեղ խոսել միայն ճնշումների մասին, կարծում եմ՝ ճիշտ ու ազնիվ չէ, քանզի շատ գործիչներ, գործարարներ, ազդեցության տարբեր կարգի լծակներ ունեցող մարդիկ իրականում լավ հասկանում են, որ իշխող կուսակցությունն այլեւս ՀՀԿ-ն չէ եւ լավ առիթ է հավատարմության երդում տալու գործող իշխանական կուսակցությանը եւ իր ղեկավարին՝ ի դեմս վարչապետ Նիկոլ Փաշինյանի: Կարծում եմ, որ շատերի գործողություններում եղել է այս շարժառիթը, իսկ ոմանք էլ բնականաբար՝ դիտավորյալ հրապարակային լքել են կուսակցությունը եւ խմբակցությունը՝ հանրությանը եւ հատկապես կուսակցության գործող ղեկավարությանը ցույց տալով, որ դեմ են այն բարքերին ու մշակույթին, որով ժամանակին առաջնորդվել է ՀՀԿ-ն, այսօր արդեն պահը թելադրում է բացարձակապես այլ կեցվածք ու դիրքորոշում: